Gianluigi Buffon jikkonferma li se jħalli lil Juventus fi tmiem l-istaġun Il-goalkeeper ta' Juventus Gianluigi Buffon ikkonferma li se jħalli l-club fi tmiem l-istaġun. Fi kliemu stess: 'Wasalna fit-tmiem ta' ċiklu '. Il-goalkeeper ta' 43 sena rritorna Turin f'Lulju 2019 wara sena ma' Paris Saint-Germain, iżda l-kuntratt tiegħu jiskadi f'Ġunju u r-rebbieħ tat-Tazza tad-Dinja tal-2006 iħoss li wasal iż-żmien li jħalli lill-Bianconeri. Buffon żamm tliet clean sheets f'seba' logħbiet tas-Serie A f'dan l-istaġun u għen lill-Bianconeri jaslu sal-Finali tal-Coppa Italia, li tidher li se tkun l-aħħar partita tiegħu mal-club fid-19 ta' Mejju. Juventus qed jiġġieldu għal post fiċ-Champions League, hekk kif jinsabu fil-ħames post fis-Serie A, punt wara Napoli li jinsabu fir-raba' post. "Aħna ma kellniex kontinwità," qal Buffon. "Tlifna punti b'mod stupidu kontra timijiet inqas ikkwotati minna. Dan ifisser li t-team għad irid jikber fil-karattru. " It-goalkeeper veteran qal li l-wirjiet tat-team ma għenux lil Cristiano Ronaldo f'dan l-istaġun. "Għandi relazzjoni eċċellenti ma' Ronaldo," kompla Buffon. "Huwa ġentili ħafna miegħi." "Huwa skorja ħafna goals matul dan l-istaġun bħal dejjem. Iżda l-player jissaħħaħ meta t-team jilħaq għanijiet importanti." "Jekk dan ma jseħħx, il-prestazzjonijiet tal-player jsofru wkoll." Imbagħad ikkonferma li se jitlaq lil Juventus wara l-istaġun attwali. "Il-futur tiegħi huwa ċar u definit. Din l-esperjenza sabiħa u twila ħafna ma' Juventus tiġi fi tmiemha definittivent fi tmiem dan l-istaġun," żvela Buffon. "Jew nieqaf nilgħab, jew jekk insib sitwazzjoni li timmotivani biex nilgħab jew ikolli esperjenza ta' ħajja differenti, inqisha." "Inħoss li tajt kollox għall-Juventus. Irċevejt kollox ukoll u iktar minn hekk ma jistax isir."